b'\n_START_ARTICLE_\nFreescale Semiconductor\n_START_SECTION_\nV\xc4\x93sture\n_START_PARAGRAPH_\n1949. gad\xc4\x81 radioiek\xc4\x81rtu ra\xc5\xbeot\xc4\x81js Motorola izveidoja pusvad\xc4\xabt\xc4\x81ju izstr\xc4\x81des noda\xc4\xbcu. 1955. gad\xc4\x81 Motorola izlaida pasaul\xc4\x93 pirmo jaudas tranzistoru, kuru izmantoja automa\xc5\xa1\xc4\xabnu radio. 1974. gad\xc4\x81 izlaists Motorola pirmais mikroprocesors 8 bitu MC6800. 1984. gad\xc4\x81 Motorola izlaida pasaul\xc4\x93 pirmo 32 bitu mikroprocesoru MC68020. Sadarb\xc4\xabb\xc4\x81 ar Apple un IBM (AIM alliance) 1991. gad\xc4\x81 izstr\xc4\x81d\xc4\x81ta PowerPC mikroprocesoru arhitekt\xc5\xabra. 1995. gad\xc4\x81 izlaists telesakaru iek\xc4\x81rtu procesors PowerQUICC. 1999. gad\xc4\x81 Motorola par 100 miljoniem USD nopirka Kan\xc4\x81das programmat\xc5\xabras uz\xc5\x86\xc4\x93mumu Metrowerks, kur\xc5\xa1 bija izstr\xc4\x81d\xc4\x81jis integr\xc4\x93to izstr\xc4\x81des vidi CodeWarrior. Metrowerks tika pievienots pusvad\xc4\xabt\xc4\x81ju produktu sektoram (Semiconductor Products Sector)._NEWLINE_2004. gad\xc4\x81 Motorola Semiconductor Products Sector atdal\xc4\xabts atsevi\xc5\xa1\xc4\xb7\xc4\x81 uz\xc5\x86\xc4\x93mum\xc4\x81 Freescale Semiconductor. 2006. gad\xc4\x81 ASV invest\xc4\xabciju uz\xc5\x86\xc4\x93mums Blackstone Group veica Freescale izpirk\xc5\xa1anu._NEWLINE_2011. gad\xc4\x81 Freescale Semiconductor akcijas s\xc4\x81ka kot\xc4\x93t \xc5\x85ujorkas fondu bir\xc5\xbe\xc4\x81 (kods FSL). 2015. gada mart\xc4\x81 tika pan\xc4\x81kta vieno\xc5\xa1an\xc4\x81s par Freescale Semiconductor apvieno\xc5\xa1anos ar NXP Semiconductors. Dar\xc4\xabjums pabeigts 2015. gada 7. decembr\xc4\xab.'